Aga ennesõja-aegse Soome panus Eesti riikluse sündi ja  selle kindlustamisse, eesti kultuuri?  Kas kirjutame ajaloost välja, et murrangu- ja reaktsiooniaegadel oli Soome Gustav Suitsule, Friedebert Tuglasele jpt eesti tulevastele kultuuriheerostele varjupaik, isegi teine kodu. Kas kirjutame ajaloost välja, et rahvuslik Tartu ülikool kujunes 1920-ndatel soome professorite toel arvestatavaks humanitaarteaduste keskuseks? Kas kirjutame ajaloost välja Soome vabatahtlikud Vabadussõjas ja Eesti vabatahtlikud Talvesõjas? Kas tühistame Urho Kekkose 1964. aasta  Eesti-visiidi olemusliku tähenduse meie rahvuslikes lootuste reas? Või Tuglas-Seura kahekümneaastase sepitsuse Eesti pildil-oleku tagamiseks Soome teadvuses?